Store dele af Læsø var søndag ramt af en strømafbrydelse. Det oplyser Læsø Forsyning på Facebook . - Der er i øjeblikket strømafbrydelse på det meste af øen. Vi arbejder på sagen, lød den første melding. Forsyningen sendte kort før klokken 14 en opdatering på situationen ud. - Vi arbejder stadig på at finde fejlen. Vi har nogle teorier om, hvad der kan være galt, men kan ikke sige noget med sikkerhed. Vi har anmodet Energinet om opstart af nødgenerator og afventer svar derfra, inden vi må gøre det, skriver Læsø Forsyning. Delvist udfald på vandforsyningen Søndag klokken 16 kom der en ny opdatering fra Læsø Forsyning. - Vi arbejder stadig på højtryk for at løse strømafbrydelsen. Samtidig kan der være delvist udfald på vandforsyningen. Omkring en time senere var der fundet en løsning på problemet, så læsøboerne igen havde strøm i kontakterne og vand i hanerne. - Så skulle alle have normal strøm- og vandforsyning. Vi beklager de gener, det har givet, skriver Læsø Forsyning på Facebook.

Referat:
En strømafbrydelse ramte søndag størstedelen af Læsø. Det er endnu uklart, hvorfor strømmen var væk.